Leeus Sadie kwyt oor suinigheid | Netwerk24
Deur Hendrik Cronjé 07 Julie 2019 00:14
Die Westelike Provinsie wou 'n ronde R2 miljoen van die Leeus in oordraggeld hê om sy vaskopstut Carlü Sadie aan Ellispark af te staan. Die transaksie het deur die mat geval toe die Leeus na verneem word net R600 000 vir die voorryman wou betaal.
Sadie was as 'n leenspeler 'n staatmaker van die Leeus in die afgelope Superrugby-reeks en die Leeus wou hom graag behou. Met die transaksie wat egter nie beklink is nie, is die 22-jarige Sadie Vrydag in die WP se Curriebekergroep ingesluit.
Die WP speel Saterdag in die Kaap in hul eerste Curriebekerwedstryd van die jaar teen die Blou Bulle. Die Leeus kom vroeër op dieselfde dag op Ellispark teen die Pumas te staan.
Die Leeus is dun op vaskopstut en Sadie se teenwoordigheid in die voorry sou hierdie kopseer verlig.
Die WP het weer goeie diepte in die voorry en self sonder sy Springbok Frans Malherbe is daar 'n goeie aanbod van stutte.
Die Springbok Wilco Louw is een van hulle, terwyl die Maties se Neethling Fouché en Michael Kumbirai ook talentvolle skrumwerkers is.
Selfs al slaag die Leeus daarin om Sadie met 'n verhoogde aanbod te bekom, sal die WP oor genoeg skrum-talent beskik om sy man te staan. Sadie is nog tot aan die einde van 2020 deur die WP gekontrakteer.
Die Leeus het intussen die afgelope week op Twitter aangekondig dat hulle die vaskopstut Johannes Jonker se kontrak tot 2021 verleng het. Hy speel al van 2016 af sy rugby vir die Leeus.
Indien Louw nie die Bokke se Wêreldbekergroep haal nie, kan hy deur die WP toegelaat word om vanaf September tot in Januarie 2020 oorsee te speel.